Vanhempi konstaapeli Timo Härkönen Kaakkois-Suomen poliisilaitokselta linjaa Facebook-päivityksessään, että koulukiusaamisessa voi olla kyse rikoksista.

Arkistokuva kuvituksena, ei liity juttuun. Vanhempi konstaapeli Timo Härkönen otti Facebook-päivityksessään kantaa koulukiusaamisen käsitteeseen. JUKKA RITOLA / AL

Vanhempi konstaapeli Timo Härkönen aloittaa Facebook-päivityksensä pysäyttävästi. Poliisi haki perjantaina alakouluikäisiltä lapsilta pois nyrkkiraudan ja suurehkon linkkuveitsen. Härkösen mukaan oppilaiden välillä oli ollut uhittelua koulussa.

– Kyseessä on toisen vahingoittamiseen soveltuvan esineen hallussapito ja vaarallisen esineen hallussapito. Käsitteenä tuo sana ”koulukiusaaminen” saa minut suorastaan raivostumaan, Härkönen kirjoittaa Facebook-päivityksessään.

Hän vetoaa, että koulukiusaamisesta on puhuttava oikeilla sanoilla ja käsitteillä. Härkönen muistuttaa, että monet koulukiusaamiseksi kutsutut teot voidaan eritellä lopulta rikosnimikkeiksi.

– Jos pesäpallomailalla lyödään koulussa – onko se koulukiusaamista? Jos välitunnilla saa turpiinsa – onko se koulukiusaamista? EI OLE!

Härkönen nostaa esille pitkässä päivityksessään, miten koulukiusaamisen tilanteita on kuvattu, niitä on ladattu nettiin ja kiusattua on kiristetty. Hänen pitäisi maksaa, jotta videoita ei ladattaisi nettiin. Härkönen määrittelee muun muassa tällaisen toiminnan rikokseksi – ei pelkästään koulukiusaamiseksi.

– Kysymys on myös kaikkien oikeusturvasta, niin yksittäisten osallisten kuin koulun henkilökunnan. Kaikilla on oikeus turvalliseen koulupäivään ikään, sukupuoleen tai etniseen taustaan katsomatta, Härkönen kirjoittaa.